मांगे पूरी नहीं होने पर दुग्ध उत्पादक संघ हड़ताल पर
दुग्ध उत्पादक संघ ने चार सूत्री मांगों को पूर्ण न करने के विरोध में बुधवार से अनिश्चितकालीन हड़ताल शुरू कर दी है। मंगलवार को पटेल लॉज में हुई दुग्ध महासंघ की बैठक में रायगढ़, सारंगढ़, जांजगीर, सराईपाली, बरमकेला, बसना, महासमुंद, धमतरी, बागबाहरा, पिथौरा सहित कुल 327 सोसाइटी संचालकों ने भाग लिया। इस मौके पर महासंघ के संचालक मुकुत तायल, सहायक महाप्रबंधक एके जैन, प्रबंधक गजानंद गारुडिक मौजूद रहे। बैठक बेनतीजा रहने पर छत्तीसगढ़ दुग्ध उत्पादक संघ ने अनिश्चितकालीन हड़ताल पर जाने का निर्णय लिया।
ये हैं मांगें
प्रति लीटर दूध के क्रय मूल्य में 5 रुपए वृद्धि, परिवहन बकाया अनुदान की राशि तुरंत दी जाए, क्रय मूल्य में 107 दंडात्मक कटौती बंद हो,संतुलित पशु आहार एक पाव प्रति लीटर दिया जाए आदि मांगे शामिल हैं। इस मौके पर छत्तीसगढ़ दुग्ध उत्पादक संघ रायपुर के अध्यक्ष सादराम पटेल, उपाध्यक्ष दिलीप साहू, महासचिव दुर्योधन पटेल मौजूद रहे।
hin_Deva hin_Deva hin_Deva hin_Deva